SET ปิดวูบ 135 จุด ต่ำสุดรอบเกือบ 8 ปี โบรกฯคาดพรุ่งนี้ลงต่อกรอบ 950-1,150 จุด
SET ปิดวูบ 135 จุด ต่ำสุดรอบเกือบ 8 ปี โบรกฯคาดพรุ่งนี้ลงต่อกรอบ 950-1,150 จุด
12 มี.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,114.91 จุด ลบ 134.98 จุด หรือ 10.80% มูลค่าการซื้อขาย 1.02 แสนล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลงแรงกว่าคาดมาก และลงหนักสุดเมื่อเทียบกับตลาดต่างประเทศ โดยตลาดหุ้นภูมิภาคเอเชียต่างติดลบราว 3-9% ขณะที่ตลาดในยุโรปติดลบเฉลี่ย 6% เช่นเดียวกับดาวโจนส์ฟิวเจอร์สติดลบ 5% โดยดัชนีฯยังคงปรับตัวลงต่อเนื่องหลังจากหยุดการซื้อขายเป็นการชั่วคราว (เซอร์กิตเบรกเกอร์) เมื่อตลาดหุ้นร่วงลง 10% เป็นเวลา 30 นาทีแล้ว
ทั้งนี้ ตลาดบ้านเรามีความวิตกกังวลการแพร่ระบาดไวรัสโควิด-19 เพิ่มขึ้นจากจำนวนผู้ติดเชื้อเร่งตัวขึ้น ทำให้มีโอกาสที่ไทยจะเข้าสู่ระยะ 3 ได้ ซึ่งหากรุนแรงก็จะทำให้กิจกรรมทางเศรษฐกิจหยุดชะงักไป โดยผู้ติดเชื้อกลุ่มล่าสุดได้ออกไปยังสถานที่ท่องเที่ยวด้วยทำให้มีโอกาสที่จะมีพบผู้ติดเชื้อรายอื่น ๆ ตามมาอีกเหมือนกับในต่างประเทศที่จำนวนผู้ติดเชื้อก็พุ่งขึ้นไปมากเช่นกัน โดยโอกาสเป็นไปได้สูงที่จะเข้าสู่ระยะ 3 เพียงแต่จะช้าหรือเร็วเท่านั้น อีกทั้งหากจำนวนผู้ติดเชื้อพุ่งเร็วก็วิตกว่าอัตราการตายจะมากขึ้นด้วย เพราะยังไม่มีความพร้อมเพียงพอจะรับมือ
“ดัชนี SET Index วันนี้ลงมาถึงต่ำสุดในรอบเกือบ 8 ปี นับจากจุดต่ำสุดเดิมที่ 1,099 จุด เมื่อเดือนมิถุนายน ปี 2555” นายวีระวัฒน์ กล่าว
ส่วนแนวโน้มการลงทุนในวันพรุ่งนี้ (13 มี.ค.) นายวีระวัฒน์ กล่าวว่า ตลาดฯยังมีโอกาสปรับตัวลงไปได้อีก แต่ระหว่างทางอาจรีบาวด์ได้บ้างแต่ก็ยังอยู่ในทิศทางขาลง พร้อมมองจุดต่ำสุดรอบนี้อยู่ที่ 950 จุด ส่วนการปรับขึ้นอาจยังจำกัดมาก แต่ก็ให้ไว้ที่ 1,150 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 7,068.79 ล้านบาท ปิดที่ 52.75 บาท ลดลง 7.75 บาท
PTT มูลค่าการซื้อขาย  6,872.21 ล้านบาท ปิดที่ 26.50 บาท ลดลง 2.75 บาท
CPALL มูลค่าการซื้อขาย  6,830.03 ล้านบาท ปิดที่ 61.75 บาท ลดลง 4.25 บาท
BAM มูลค่าการซื้อขาย  6,360.81 ล้านบาท ปิดที่ 20.30 บาท ลดลง 3.20 บาท
GULF มูลค่าการซื้อขาย  4,526.52 ล้านบาท ปิดที่ 131.00 บาท ลดลง 20.50 บาท
ตลาดหุ้นเอเชีย
